CELEX: 32018D1892
Language: sk
Date: 2018-12-03 00:00:00
Title: Vykonávacie rozhodnutie Komisie (EÚ) 2018/1892 z 3. decembra 2018 o opatrení, ktoré prijalo Lotyšsko v súlade so smernicou Európskeho parlamentu a Rady 2006/42/ES s cieľom zakázať uvedenie kosačky na trávnik vyrábanej spoločnosťou GGP Italy SpA na trh [oznámené pod číslom C(2018) 7656] (Text s významom pre EHP)

5.12.2018   
               
               
                  SK
               
               
                  Úradný vestník Európskej únie
               
               
                  L 309/40
               
            
         VYKONÁVACIE ROZHODNUTIE KOMISIE (EÚ) 2018/1892
         z 3. decembra 2018
         o opatrení, ktoré prijalo Lotyšsko v súlade so smernicou Európskeho parlamentu a Rady 2006/42/ES s cieľom zakázať uvedenie kosačky na trávnik vyrábanej spoločnosťou GGP Italy SpA na trh
         
            
               [oznámené pod číslom C(2018) 7656]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2006/42/ES zo 17. mája 2006 o strojových zariadeniach a o zmene a doplnení smernice 95/16/ES (1), a najmä na jej článok 11 ods. 3,
         keďže:
         
                     (1)
                  
                  
                     Lotyšsko informovalo 1. júla 2014 Komisiu o opatrení o zákaze uvádzania kosačky na trávnik typu Stiga Collector 35 EL (C350, 297352654/S13) vyrábanej spoločnosťou GGP Italy SpA, via del Lavoro 6, 31033 Castelfranco Veneto, Taliansko, na trh.
                  
               
                     (2)
                  
                  
                     Lotyšsko dané opatrenie prijalo 3. decembra 2013 vzhľadom na to, že kosačka na trávu nespĺňa základné zdravotné a bezpečnostné požiadavky stanovené v bodoch 1.3.8 a 1.4.1 prílohy I k smernici 2006/42/ES, keďže nie je v súlade s harmonizovanou normou EN 60335-2-77:2010.
                  
               
                     (3)
                  
                  
                     Vykonávacím rozhodnutím Komisie (EÚ) 2015/902 (2) Komisia dospela k záveru, že opatrenie prijaté zo strany Lotyšska je oprávnené.
                  
               
                     (4)
                  
                  
                     Všeobecný súd svojím rozsudkom z 26. januára 2017 (3) zrušil vykonávacie rozhodnutie (EÚ) 2015/902 z dôvodu, že dané rozhodnutie nebolo založené na jednoznačnom preukázaní porušenia základných požiadaviek na bezpečnosť a ochranu zdravia stanovených v smernici 2006/42/ES, ale len na nesúlade kosačky na trávnik s harmonizovanou normou EN 60335-2-77:2010, pričom podľa harmonizovanej normy EN 60335-2-77:2006 existoval predpoklad zhody s uvedenými požiadavkami počas dotknutého obdobia (t. j. od 3. septembra 2012 do 31. augusta 2013) (4).
                  
               
                     (5)
                  
                  
                     S cieľom splniť povinnosť stanovenú v článku 266 Zmluvy o fungovaní Európskej únie je Komisia povinná prijať opatrenia potrebné na dosiahnutie súladu s rozsudkom Všeobecného súdu.
                  
               
                     (6)
                  
                  
                     Na tento účel Komisia viedla konzultácie s dotknutými stranami.
                  
               
                     (7)
                  
                  
                     Výrobca potvrdil, že kosačka na trávu nebola od 1. septembra 2013 vyrábaná ani uvádzaná na trh v žiadnom členskom štáte EÚ. Výrobca potvrdil, že kosačka na trávu bola na začiatku roka 2014 stiahnutá od predajcov a distribútorov v Lotyšsku, a poskytol informácie, podľa ktorých bola harmonizovaná norma EN 60335-2-77:2006 správne uplatnená.
                  
               
                     (8)
                  
                  
                     Lotyšsko poskytlo informácie o tom, že jeho vnútroštátne opatrenie sa stále uplatňuje. Potvrdilo aj to, že toto opatrenie bolo založené na uplatňovaní harmonizovanej normy EN 60335-2-77:2010 a posúdenie bolo vykonané len na základe danej harmonizovanej normy. Dodatočné informácie poskytnuté Lotyšskom neboli dostatočné na preukázanie nesprávneho uplatňovania harmonizovanej normy EN 60335-2-77:2006.
                  
               
                     (9)
                  
                  
                     Vzhľadom na všetky dostupné informácie, a najmä na skutočnosť, že lotyšské opatrenie bolo založené na posúdení zhody s harmonizovanou normou EN 60335-2-77:2010, zatiaľ čo z rozsudku Všeobecného súdu z 26. januára 2017 vyplýva, že počas dotknutého obdobia sa na výrobok vzťahovala harmonizovaná norma EN 60335-2-77:2006, vnútroštátne opatrenie nemožno považovať za opodstatnené,
                  
               PRIJALA TOTO ROZHODNUTIE:
         
            Článok 1
            Opatrenie, ktoré prijalo Lotyšsko s cieľom zakázať uvedenie kosačky na trávnik typu Stiga Collector 35 EL (C 350, 297352654/S13) vyrábanej spoločnosťou GGP Italy SpA, via del Lavoro 6, 31033 Castelfranco Veneto, Taliansko, nie je opodstatnené.
         
         
            Článok 2
            Toto rozhodnutie je určené členským štátom.
         
         
            V Bruseli 3. decembra 2018
            
               
                  Za Komisiu
               
               Elżbieta BIEŃKOWSKA
               
                  členka Komisie
               
            
         
         
            (1)  Ú. v. EÚ L 157, 9.6.2006, s. 24.
         
            (2)  Vykonávacie rozhodnutie Komisie (EÚ) 2015/902 z 10. júna 2015 o opatrení, ktoré prijalo Lotyšsko v súlade so smernicou Európskeho parlamentu a Rady 2006/42/ES s cieľom zakázať uvedenie kosačky na trávnik vyrábanej spoločnosťou GGP Italy spa na trh (Ú. v. EÚ L 147, 12.6.2015, s. 22).
         
            (3)  Vec T-474/15, Global Garden Products Italy SpA (GGP Italy)/Európska komisia, ECLI:EU:T:2017:36.
         
            (4)  ECLI:EU:T:2017:36, body 70 a 71.